Берері көп бенефис
"Берері көп бенефис"|"http://www.ablaikhan.kz/kz/about-us/about-us/news/6641-берері-көп-бенефис.html"
TITLE: Берері көп бенефис
URL: http://www.ablaikhan.kz/kz/about-us/about-us/news/6641-берері-көп-бенефис.html
META: "Берері көп бенефис"|"http://www.ablaikhan.kz/kz/about-us/about-us/news/6641-берері-көп-бенефис.html"
TOTAL WORDS: 233
DATE: 03 Дек
2024
AUTHOR(S):
TEXT: 3 желтоқсан күні Абылай хан атындағы ХҚжӘТУ Қазақ филологиясы кафедрасы Бердібек Соқпақбаевтың 100 жылдығына орай Қожа және Еркіндік атты әдеби - ғылыми бенефис өткізді. Бенефистің мақсаты: Балалар әдебиетінің бәйтерегі Бердібек Соқпақбаев өмірімен таныстыру, әлемге танылған әйгілі шығармаларына талдау жасай отырып, студенттерге жазушы творчествосының ерекшелігін көрсету. Іс-шараны алғы сөзбен Қазақ филологиясы кафедрасының меңгерушісі қауымдастырылған профессор Аққожина Баян Қанатқызы ашты. Одан кейін арнайы шақырылған қонақтарымыз жалғастырды. Филология ғылымдарының докторы, профессор, Қазақстан Республикасының Еңбек сіңірген қайраткері, жазушы Нұрдәулет Бәбиханұлы Ақыш Б. Соқпақбаев шығармашылығына байланысты Қазақ қасіретінің суреткері деген тақырыпта талдау жүргізді. Қазақстан суретшілер Одағының мүшесі, ҚР-ның Еңбек сіңірген қайраткері, Қазақстандағы жалғыз Карикатура королі шарж өнерінің шебері, қазаққа танымал суретші Еркін Ибрагимұлы Нұразхан. Бердібек Соқпақбаевтың шығармалары жайлы және тірі кезінде жазушымен қатар жүргендегі естеліктерін ортаға салды. Балалардың сүйікті жазушысы артына Менің атым Қожа, Балалық шаққа саяхат, Қайдасың, Гауһар және Ергежейлілер елі сынды бірқатар әңгіме, хикаялар қалдырғаны, қазақ әдебиетінде өзіндік өрнегімен, шындықты қарапайым әңгімелеу арқылы мөлдіретіп, көз алдыңа жайып салатын, кейіпкерлерді даралау мен психологиялық бейнелеудің де өзгеше бір жолын тапқан талантты жазушыларымыздың бірегейі екендігі жан-жақты талқыланды. Аударма және филология факультетінің 4 курс студенті оқу озаты Қабақбаева Жанерке Қазақ балалар шығармаларының ағылшын тіліндегі аудармасы жайлы ғылыми талдау жасады. Бенефисті аударма және филология факультетінің студенттері Менің атым қожа фильмінен қойылым көрсетіп, ән-күйлермен жалғастырды. Қазақ филологиясы кафедрасының оқытушылары ф. ғ. ғ. Ө. Ақыш, ф. ғ. к, аға оқытушы С. Айтжанованың ұйымдастыруымен өткен әдеби-ғылыми бенефис студенттерге арналған викторинамен, марапатпен өз мәресіне жетті
